Il-Kummissjoni Ewropea bdiet konsultazzjonijiet ilbieraħ mal-Grupp ta' Esperti tal-Istati Membri dwar il-Finanzi Sostenibbli u l-Pjattaforma dwar il-Finanzi Sostenibbli dwar abbozz ta' test ta' Att Delegat Komplementari għat-Tassonomija li jkopri ċerti attivitajiet tal-gass u dawk nukleari. It-tassonomija tal-UE tiggwida u timmobilizza l-investiment privat f'attivitajiet li huma meħtieġa biex tinkiseb in-newtralità klimatika fl-30 sena li ġejjin. It-taħlita tal-enerġija eżistenti fl-Ewropa llum tvarja minn Stat Membru għal ieħor. Xi partijiet tal-Ewropa għadhom ibbażati ħafna fuq faħam b'emissjonijiet għoljin tal-karbonju. It-tassonomija tipprevedi attivitajiet tal-enerġija li jippermettu lill-Istati Membri jersqu lejn in-newtralità klimatika minn pożizzjonijiet differenti bħal dawn. Filwaqt li tqis il-parir xjentifiku u l-progress teknoloġiku attwali, kif ukoll l-isfidi ta' tranżizzjoni li jvarjaw minn Stati Membru għall-ieħor, il-Kummissjoni tqis li hemm rwol għall-gass naturali u l-enerġija nukleari bħala mezz biex tiġi ffaċilitata t-tranżizzjoni lejn futur ibbażat b'mod predominanti fuq sorsi rinnovabbli. Fi ħdan il-qafas tat-Tassonomija, dan ikun ifisser li dawn is-sorsi tal-enerġija jiġu kklassifikati f'kundizzjonijiet ċari u stretti (pereżempju, il-gass irid jiġi minn sorsi rinnovabbli jew ikollu emissjonijiet baxxi sal-2035), b'mod partikolari peress li dawn jikkontribwixxu għat-tranżizzjoni lejn in-newtralità klimatika. Barra minn hekk, biex tiżgura t-trasparenza, il-Kummissjoni se temenda l-Att Delegat dwar id-Divulgazzjoni tat-Tassonomija sabiex l-investituri jkunu jistgħu jidentifikaw jekk l-attivitajiet jinkludux attivitajiet tal-gass jew nukleari, u sa liema punt, sabiex ikunu jistgħu jagħmlu għażla infurmata. L-attivitajiet koperti f'dan l-Att Delegat komplementari jaċċelleraw it-tneħħija gradwali ta' sorsi aktar dannużi, bħall-faħam, u biex nimxu lejn taħlita ta' enerġija aktar ekoloġika b'livell aktar baxx ta' karbonju. Fir-rigward tal-attivitajiet l-oħra skont ir-Regolament dwar it-Tassonomija, il-kriterji għall-attivitajiet tal-gass u nukleari se jiġu aġġornati hekk kif it-teknoloġija tevolvi. Il-passi li jmiss Il-pjattaforma dwar il-Finanzi Sostenibbli u l-Grupp ta' Esperti tal-Istati Membri dwar il-Finanzi Sostenibbli jridu jiġu kkonsultati dwar l-Atti Delegati kollha skont ir-Regolament dwar it-Tassonomija, minħabba r-rwol espert tagħhom previst mir-Regolament dwar it-Tassonomija. Huma se jkollhom sat-12 ta' Jannar biex jipprovdu l-kontribuzzjonijiet tagħhom. Il-Kummissjoni se tanalizza l-kontribuzzjonijiet tagħhom u tadotta formalment l-Att Delegat kumplimentari f'Jannar 2022. Imbagħad din tintbagħat lill-koleġiżlaturi għall-iskrutinju tagħhom. B'mod simili għall-ewwel Att Delegat dwar il-Klima, il-Parlament Ewropew u l-Kunsill (li ddelegaw is-setgħa lill-Kummissjoni biex tadotta dan l-Att Delegat) se jkollhom erba' xhur biex jiskrutinizzaw id-dokument, u, jekk jidhrilhom li jkun meħtieġ, biex joġġezzjonaw għalih. F'konformità mar-Regolament dwar it-Tassonomija, iż-żewġ istituzzjonijiet jistgħu jitolbu għal xahrejn addizzjonali ta' żmien ta' skrutinju. Il-Kunsill ser ikollu d-dritt joġġezzjona għalih permezz ta' maġġoranza kwalifikata msaħħa inversa (li jfisser li mill-inqas 72 % tal-Istati Membri (jiġifieri mill-inqas 20 SM) li jirrappreżentaw mill-inqas 65 % tal-popolazzjoni tal-UE huma meħtieġa biex joġġezzjonaw għall-Att Delegat), u l-Parlament Ewropew b'maġġoranza sempliċi (jiġifieri mill-inqas 353 MPE) fil-Plenarja. Ladarba l-perjodu ta' skrutinju jintemm u jekk wieħed jassumi li l-ebda wieħed mill-koleġiżlaturi ma joġġezzjona, l-Att Delegat (komplementari) jidħol fis-seħħ u jibda japplika. Informazzjoni ta' sfond It-Tassonomija tal-UE hija għodda ta' trasparenza robusta u bbażata fuq ix-xjenza għall-kumpaniji u l-investituri. Din toħloq lingwaġġ komuni li l-investituri jistgħu jużaw meta jinvestu fi proġetti u attivitajiet ekonomiċi li għandhom impatt pożittiv sostanzjali fuq il-klima u l-ambjent. Se tintroduċi wkoll obbligi ta' divulgazzjoni fuq il-kumpaniji u l-parteċipanti fis-swieq finanzjarji. Għal aktar informazzjoni Skeda informattiva - It-Tassonomija tal-UE kif tidħol fil-qafas tal-finanzi sostenibbli? Is-sit web tad-DĠ FISMA dwar il-finanzi sostenibbli